Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 1030/2003 σχετικά με ορισμένα περιοριστικά μέτρα κατά της Λιβερίας .

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

(1) Την 1η Αυγούστου 2003, το Συμβούλιο Ασφαλείας των Ηνωμένων Εθνών αποφάσισε με το ψήφισμα 1497 (2003) να επιτρέψει στα κράτη μέλη των Ηνωμένων Εθνών να αποστείλουν πολυεθνική δύναμη στη Λιβερία προκειμένου να υποστηριχθεί η εφαρμογή της συμφωνίας κατάπαυσης του πυρός, της 17ης Ιουνίου 2003, και να εξαιρεθεί η προμήθεια όπλων και συναφούς υλικού καθώς και η παροχή τεχνικής κατάρτισης ή βοήθειας στην πολυεθνική δύναμη από το εμπάργκο που επέβαλε το ψήφισμα 1343 (2001) του Συμβουλίου Ασφαλείας των Ηνωμένων Εθνών.

(2) Ενόψει των εξελίξεων αυτών, το Συμβούλιο θα πρέπει να επανεξετάσει την κοινή θέση 2001/357/ΚΕΠΠΑ σχετικά με περιοριστικά μέτρα κατά της Λιβερίας και τον κανονισμό (EΚ) αριθ. 1030/2003 του Συμβουλίου, ο οποίος, μεταξύ άλλων, απαγορεύει την παροχή στη Λιβερία τεχνικής κατάρτισης ή βοήθειας που συνδέεται με όπλα και κάθε τύπου συναφές υλικό. Η Επιτροπή κλήθηκε ανεπίσημα να διατυπώσει την απαραίτητη πρόταση για ανάληψη της δέουσας δράσης από την Κοινότητα.

(3) Επομένως, η Επιτροπή προτείνει την τροποποίηση του κανονισμού (ΕΚ) αριθ. 1030/2003 του Συμβουλίου, της 16ης Ιουνίου 2003, προκειμένου να ευθυγραμμιστεί με το ψήφισμα 1497 του 2003.

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 1030/2003 σχετικά με ορισμένα περιοριστικά μέτρα κατά της Λιβερίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και, ιδίως, το άρθρο 301,

την κοινή θέση 2003/.../ΚΕΠΠΑ της ... 2003 [1], σχετικά με....

[1] ΕΕ L [...], [...], σ. [...].

την πρόταση της Επιτροπής [2],

[2] ΕΕ C [...], [...], σ. [...].

Εκτιμώντας τα εξής:

(1) Το ψήφισμα 1497 (2003) του Συμβουλίου Ασφαλείας των Ηνωμένων Εθνών, της 1ης Αυγούστου 2003, (εφεξής καλούμενο UNSCR 1497 (2003)), επέτρεψε στα κράτη μέλη των Ηνωμένων Εθνών να αποστείλουν πολυεθνική δύναμη στη Λιβερία για να υποστηριχθεί η εφαρμογή της συμφωνίας κατάπαυσης του πυρός, της 17ης Ιουνίου 2003, και να εξαιρεθεί η προμήθεια όπλων και συναφούς υλικού καθώς και η παροχή τεχνικής κατάρτισης ή βοήθειας στην πολυεθνική δύναμη από το εμπάργκο όπλων που επέβαλε το ψήφισμα 1343 (2001) του Συμβουλίου Ασφαλείας των Ηνωμένων Εθνών, της 7ης Μαρτίου 2001.

(2) Η κοινή θέση 2001/357/ΚΕΠΠΑ [3], όπως τροποποιήθηκε τελευταία με την κοινή θέση 2003/365/ΚΕΠΠΑ [4] της 19ης Μαΐου 2003, και ο κανονισμός (ΕΚ) αριθ. 1030/2003, της 16ης Ιουνίου 2003 [5], επέβαλαν περιοριστικά μέτρα κατά της Λιβερίας. Η κοινή θέση 2003/.../ΚΕΠΠΑ, της ....2003, προβλέπει τροποποίηση του ισχύοντος καθεστώτος προκειμένου να ευθυγραμμιστεί με το UNSCR 1497 (2003).

[3] ΕΕ L 126, 8.5.2001, σ. 1.

[4] ΕΕ L 124, 20.5.2003, σ. 49.

[5] ΕΕ L 150, 18.6.2003, σ. 1.

(3) Επομένως, ο κανονισμός (ΕΚ) αριθ. 1030/2003, ο οποίος, μεταξύ άλλων, απαγορεύει την παροχή στη Λιβερία τεχνικής κατάρτισης ή βοήθειας σχετικά με τα όπλα και το συναφές υλικό κάθε τύπου πρέπει να τροποποιηθεί αναλόγως.

(4) Ο παρών κανονισμός είναι αναγκαίο να τεθεί σε ισχύ κατ' άμεση προτεραιότητα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 παράγραφος 2 του κανονισμού (ΕΚ) αριθ. 1030/2003 αντικαθίσταται από τα ακόλουθα:

"2. Η απαγόρευση της παραγράφου 1 δεν εφαρμόζεται

α) στην παροχή τεχνικής κατάρτισης και βοήθειας που έχει αποκλειστικό στόχο την υποστήριξη της πολυεθνικής δύναμης στη Λιβερία και πρόκειται να χρησιμοποιηθεί από αυτήν, εφόσον για τις συγκεκριμένες δραστηριότητες έχει χορηγηθεί άδεια από τις αρμόδιες αρχές, οι οποίες απαριθμούνται στο παράρτημα Ι, του κράτους μέλους στο οποίο είναι εγκατεστημένος ο υπεύθυνος παροχής υπηρεσιών.

β) σε οποιαδήποτε άλλη παροχή τεχνικής κατάρτισης και βοήθειας για την οποία έχει χορηγηθεί εκ των προτέρων εξαίρεση από την επιτροπή που έχει συσταθεί δυνάμει της παραγράφου 14 του ψηφίσματος 1343(2001) του Συμβουλίου Ασφαλείας των Ηνωμένων Εθνών. Οι εξαιρέσεις αυτές χορηγούνται μέσω των αρμόδιων αρχών των κρατών μελών που απαριθμούνται στο παράρτημα Ι του παρόντος κανονισμού."

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος